Den Europæiske Centralbanks afgørelse

af 18. december 2003

om fastsættelse af de foranstaltninger, som er nødvendige for de ikke-deltagende nationale centralbankers indbetaling af Den Europæiske Centralbanks kapital

(ECB/2003/19)

(2004/45/EF)

DET GENERELLE RÅD FOR DEN EUROPÆISKE CENTRALBANK HAR -

under henvisning til statutten for Det Europæiske System af Centralbanker og Den Europæiske Centralbank, særlig artikel 48, og

ud fra følgende betragtninger:

(1) Afgørelse ECB/1998/14 af 1. december 1998 om fastlæggelse af de foranstaltninger, der er nødvendige for, at de nationale centralbanker i de ikke-deltagende medlemsstater kan indbetale deres kapitalandele i Den Europæiske Centralbank(1), fastsatte den procentdel af kapitalindskuddet i Den Europæiske Centralbank (ECB), som de nationale centralbanker (NCB'er) i de medlemsstater, som ikke agtede at indføre euroen den 1. januar 1999, skulle indbetale som bidrag til ECB's driftsudgifter.

(2) Afgørelse ECB/2003/17 af 18. december 2003 om de nationale centralbankers fordelingsnøgle for kapitalindskud i Den Europæiske Centralbank(2) justerer de vægte, som tildeles NCB'erne i fordelingsnøglen for kapitalindskud i ECB (i det følgende benævnt henholdsvis "fordelingsnøglevægtene" og "fordelingsnøglen"), med virkning fra 1. januar 2004.

(3) Den ændrede fordelingsnøgle nødvendiggør, at der vedtages en ny ECB-afgørelse, som ophæver afgørelse ECB/1998/14 med virkning fra 1. januar 2004 og fastsætter den procentdel af kapitalindskuddet i ECB, som NCB'erne i de medlemsstater, som ikke har indført euroen den 1. januar 2004 (i det følgende benævnt de "ikke-deltagende NCB'er"), skal indbetale den 1. januar 2004 -

VEDTAGET FØLGENDE AFGØRELSE:

Artikel 1

Omfang og form af indbetalt kapital

Hver enkelt ikke-deltagende NCB indbetaler 5 pct. af sit kapitalindskud i ECB den 1. januar 2004. I overensstemmelse med de fordelingsnøglevægte, der er angivet i artikel 2 i afgørelse ECB/2003/17, skal hver enkelt ikke-deltagende NCB således den 1. januar 2004 indbetale det beløb, som er anført ud for NCB'ens navn i nedenstående oversigt:

>TABELPOSITION>

Artikel 2

Justering af indbetalt kapital

Hver enkelt ikke-deltagende NCB har allerede indbetalt 5 pct. af sin andel af den i ECB indskudte kapital den 1. juni 1998 i henhold til afgørelse ECB/1998/14. På baggrund heraf skal en ikke-deltagende NCB enten overføre et yderligere beløb til ECB, eller ECB skal tilbageføre et beløb til en ikke-deltagende NCB, alt efter omstændighederne, for at nå frem til de beløb, der er angivet i tabellen i artikel 1. Disse omfordelinger foretages i overensstemmelse med de nærmere vilkår, som er opstillet i afgørelse ECB/2003/20 af 18. december 2003 om de nærmere vilkår for omfordelinger af Den Europæiske Centralbanks kapitalandele mellem de nationale centralbanker og justering af den indbetalte kapital(3).

Artikel 3

Afsluttende bestemmelser

1. Afgørelse ECB/1998/14 ophæves hermed med virkning fra 1. januar 2004.

2. Denne afgørelse træder i kraft den 19. december 2003.

3. Denne afgørelse offentliggøres i Den Europæiske Unions Tidende.

Udfærdiget i Frankfurt am Main, den 18. december 2003.

På vegne af ECB's Generelle Råd

Jean-Claude Trichet

(1) EFT L 110 af 28.4.1999, s. 33.

(2) Se side 27 i denne EUT.

(3) Se side 32 i denne EUT.